Δελτίο Τύπου: Ολοκληρώθηκε με επιτυχία η εναρκτήρια εκδήλωση του έργου «InSupport»

Αθήνα, 08 Οκτωβρίου 2025

Πραγματοποιήθηκε με μεγάλη επιτυχία τη **Δευτέρα 6 Οκτωβρίου 2025** στο Πολιτιστικό Κέντρο «Μελίνα» στο Θησείο, η **εναρκτήρια εκδήλωση** του ευρωπαϊκού έργου **«InSupport – Ενίσχυση της διϋπηρεσιακής υποστήριξης θυμάτων σεξουαλικής βίας»**, εταίρος του οποίου είναι το ΚΕΘΙ. Την ευθύνη διοργάνωσης της εκδήλωσης είχε ο εταίρος του έργου, ISON Psychometrica.

Η εκδήλωση αποσκοπούσε στην παρουσίαση των δράσεων και των πρώτων αποτελεσμάτων του έργου, καθώς και στην ανάδειξη ενός πρότυπου μηχανισμού διϋπηρεσιακής συνεργασίας που ανέπτυξε η ομάδα έργου του ΚΕΘΙ στο πλαίσιο υλοποίησης του Πακέτου Εργασίας 2 του έργου, για την προστασία και υποστήριξη των θυμάτων σεξουαλικής βίας. Παράλληλα, στόχος της εκδήλωσης ήταν η ενίσχυση της συνεργασίας και του θεσμικού διαλόγου μεταξύ των εμπλεκόμενων φορέων, των αρμόδιων κρατικών αρχών, των υπευθύνων χάραξης πολιτικής, των οργανώσεων της κοινωνίας των πολιτών, της ερευνητικής κοινότητας και όλων όσοι/-ες δραστηριοποιούνται στον τομέα της προστασίας από την έμφυλη και σεξουαλική βία.

Ο Γενικός Διευθυντής της ΑΜΚΕ «Σύμπλεξις» (συντονιστής φορέας του έργου), κ. Γιώργος Αλεξόπουλος και ο Γενικός Διευθυντής της ISON Psychometrica (εταίρος του έργου και διοργανωτής φορέας της εκδήλωσης), κ. Νικόλαος Σταθόπουλος, καλωσόρισαν τους/τις συμμετέχοντες/-ουσες στην εκδήλωση, την οποία τίμησε με την παρουσία της η Υφυπουργός για Θέματα Ισότητας και Ανθρωπίνων Δικαιωμάτων, κ. Έλενα Ράπτη. Η κ. Ράπτη εξέφρασε την θέληση και αποφασιστικότητα της Πολιτείας για τη στήριξη κάθε πρωτοβουλίας που ενισχύει την προστασία, τη φροντίδα και την αποκατάσταση των θυμάτων βίας. Επίσης, η Πρόεδρος του ΔΣ του ΚΕΘΙ Δρ. Έλενα Ζενάκου απηύθυνε χαιρετισμό και αναφέρθηκε στην πολυετή δράση του φορέα στον τομέα της καταπολέμησης της έμφυλης βίας, παρέχοντας ορισμένα ενδεικτικά παραδείγματα.

Κατά τη διάρκεια της εκδήλωσης, η υπεύθυνη του έργου για το ΚΕΘΙ, κ. Βίκυ Γκερμότση, παρουσίασε τα αποτελέσματα της χαρτογράφησης δομών και υπηρεσιών υποστήριξης επιζωσών έμφυλης βίας που επιμελήθηκε η ίδια, καθώς και τα αποτελέσματα της αρχικής διαβούλευσης μεταξύ των εμπλεκόμενων μερών (Ελληνική Αστυνομία, Δίκτυο ΓΓΙΙΑΔ, φορείς της κοινωνίας των πολιτών κ.ά.) στην υποστήριξη θυμάτων σεξουαλικής βίας αναφορικά με το περιεχόμενο του μηχανισμού διϋπηρεσιακής συνεργασίας. Κατόπιν, κ. Ισμήνη Σιούλα - Γεωργουλέα, ερευνήτρια ΚΕΘΙ για το έργο, παρουσίασε το προσχέδιο του μηχανισμού αυτού, τον οποίο ανέπτυξε μαζί με τον επίσης ερευνητή και επιστημονικό επόπτη ΚΕΘΙ, κ. Θανάση Θεοφιλόπουλο. Για την ανάπτυξη του μηχανισμού, λήφθηκαν υπόψη τόσο τα αποτελέσματα της προαναφερθείσας διαβούλευσης όσο και οι συστάσεις της Ομάδας εμπειρογνωμόνων του Συμβουλίου της Ευρώπης για την Καταπολέμηση της Βίας εναντίον των Γυναικών και της Ενδοοικογενειακής Βίας (GREVIO) και οι διαπιστωμένες ανάγκες από την εμπειρία του δικτύου της ΓΓΙΑΔ.

Στην εκδήλωση συμμετείχαν επίσης ομιλητές/-ριες από όλους τους εταίρους του έργου: η συντονίστρια του έργου από την ΑΜΚΕ «Σύμπλεξις» Δρ. Αλεξάνδρα Κουφούλη, παρουσίασε το έργο ενώ η Διαχειρίστρια Ευρωπαϊκών Έργων στο Μητροπολιτικό Κολλέγιο, κ. Γεωργία - Ιόλη Τόπακα, αναφέρθηκε στα επόμενα βήματα για την ενδυνάμωση των επαγγελματιών πρώτης γραμμής. Η Υπεύθυνη Έργου για το Κέντρο Μελετών Ασφαλείας (KE.ME.A), Δρ. Αντωνία Ποθουλάκη και η Δρ. Έλλη Ανίτση από την ISON Psychometrica συνέβαλλαν στην επιτυχία της εκδήλωσης με το συντονιστικό τους ρόλο. Επιπλέον, επαγγελματίες κι ερευνητές/-ριες μοιράστηκαν τις πολύτιμες εμπειρίες τους από το πεδίο: η Πρόεδρος Εφετών ε.τ κ. Αθανασία Αποστολοπούλου, μίλησε για τα θύματα σεξουαλικής βίας στο ελληνικό δικαστικό σύστημα, η Υπαστυνόμος Α' του Τμήματος Αντιμετώπισης Ενδοοικογενειακής Βίας της Διεύθυνσης Κοινωνικής Αστυνόμευσης/Α.Ε.Α. κ. Σοφία Σακκά, αναφέρθηκε στη στατιστική αποτύπωση των αδικημάτων σεξουαλικής βίας και στις προκλήσεις για την αστυνομική και διατομεακή διαχείριση, η κ. Ανδρομάχη Χατζηγιάννη, Διευθύντρια Ερευνών ΙΚΕ/ΕΚΚΕ αναφέρθηκε στα ερευνητικά ευρήματα του ΕΚΚΕ για τη σεξουαλική βία κατά των γυναικών στην Ελλάδα, ενώ η Προϊσταμένη του Τμήματος Πολιτικών Ισότητας & Αντιμετώπισης Διακρίσεων Δήμου Αθηναίων κ. Γεωργία Μπούρη, μοιράστηκε την εμπειρία του Κέντρου για την Καταπολέμηση της Έμφυλης Βίας του Δήμου Αθηναίων κι αναφέρθηκε στις ανάγκες και προκλήσεις για την υποστήριξη των θυμάτων σεξουαλικής βίας, ενώ η ψυχολόγος του Συμβουλευτικού Κέντρου Αθήνας (Πολύκεντρο) του ΚΕΘΙ, κ. Νόπη Σιδηροπούλου μοιράστηκε την εμπειρία των δομών του ΚΕΘΙ στην υποστήριξη των θυμάτων σεξουαλικής βίας.

Η μαζική και ενεργητική συμμέτοχη φορέων, υπηρεσιών και του ευρύτερου κοινού στην εκδήλωση, κατέδειξε το μεγάλο ενδιαφέρον και την κοινή θέληση όλων για αντιμετώπιση του φαινομένου της σεξουαλικής βίας και την βελτίωση της στήριξης των θυμάτων. Η σημασία πρωτοβουλιών όπως το έργο «InSupport» είναι κρίσιμη για την επίτευξη των στόχων αυτών.